Azim Ahmadxo‘jayev. Azim Isroilovich Ahmadxoʻjayev (; 1979-yil 12-iyulda tugʻilgan, Toshkent, Oʻzbekiston SSR, SSSR) — oʻzbek davlat arbobi. 2021-yildan Oʻzbekiston Respublikasi Energetika vazirining birinchi oʻrinbosari. Biografiyasi. Ahmadxoʻjayev Azim 1979-yil 12-iyulda Toshkent shahrida tugʻilgan. 2000-yilda Toshkent davlat iqtisodiyot universitetini; 2002-yilda esa Toshkent Davlat Iqtisodiyot Universitetining magistratura bosqichini (Xalqaro iqtisodiy munosabatlar va xalqaro valyuta-kredit munosabatlari sohasida) tamomlagan. 2003-yilda Avstraliyaning Wollongong universiteti magistratura kursida tahsil olgan. Ahmadxoʻjayev mehnat faoliyatini 2003-yilda „Oʻzmarkazimpeks“ davlat aksiyadorlik tashqi savdo kompaniyasida mutaxassis sifatida boshlagan. Shuningdek, 2003—2004-yillarda Oʻzbekiston Respublikasi Iqtisodiyot vazirligi Investitsiyalar va investitsiya dasturlari boshqarmasining investitsiya loyihalari monitoringi guruhi yetakchi mutaxassisi vazifasida ham faoliyat olib borgan. 2004—2005-yillarda Oʻzbekiston Respublikasi Iqtisodiyot vazirligining xalqaro moliya tuzilmalari, xorijiy moliya va sugʻurta tashkilotlari hamda donor davlatlar bilan hamkorlik boʻlimi bosh mutaxassisi; 2005—2006-yillarda — Oʻzbekiston Respublikasi Iqtisodiyot vazirligi Xalqaro moliya tashkilotlari bilan hamkorlikni rivojlantirish boshqarmasi bosh mutaxassisi; 2006—2007-yillarda — Oʻzbekiston Respublikasi Tiklanish va taraqqiyot jamgʻarmasi Ijroiya direksiyasi loyihalari amalga oshirilishini monitoring qilish guruhi bosh mutaxassisi va loyiha rahbari; 2007-yilda Oʻzbekiston Respublikasi Tashqi iqtisodiy aloqalar milliy banki Moliya institutlari bilan oʻzaro hamkorlik bosh boshqarmasi boshligʻining oʻrinbosari, keyinroq Moliya institutlari bilan oʻzaro hamkorlik boshqarmasi boshligʻi lavozimlarida faoliyat olib borgan. 2008—2009-yillarda Oʻzbekiston Respublikasi Tashqi iqtisodiy aloqalar Milliy banki Moliya tashkilotlari bilan hamkorlik bosh boshqarmasi boʻlimini boshqargan. 2009—2011-yillarda — Oʻzbekiston Respublikasi Tashqi iqtisodiy aloqalar Milliy banki „NBU Invest group“ boshqaruvi raisi; 2011-yildan 2014-yilgacha Oʻzbekiston Respublikasi Tashqi iqtisodiy aloqalar Milliy banki boshqaruvi raisining oʻrinbosari vazifasida ishlagan. 2014-yildan 2016-yilgacha — Oʻzbekiston Respublikasi Tashqi iqtisodiy aloqalar Milliy banki boshqaruvi raisining birinchi oʻrinbosari; 2016—2017-yillarda „Asaka“ aksiyadorlik-tijorat banki boshqaruvi raisi. 2017—2018-yillarda — Oʻzbekiston Respublikasi Investitsiyalar davlat qoʻmitasi raisi; 2018-yilda Oʻzbekiston Respublikasi Axborot texnologiyalari va kommunikatsiyalarini rivojlantirish vaziri lavozimida faoliyat olib borgan. Keyinchalik 2018-yilda Oʻzbekiston Respublikasi Prezidenti huzuridagi Loyiha boshqaruvi milliy agentligi direktori oʻrinbosari; 2019—2021-yillarda — Jizzax viloyati hokimi oʻrinbosari vazifasida xizmat qilgan. 2021-yildan hozirgacha Oʻzbekiston Respublikasi energetika vazirining birinchi oʻrinbosari lavozimida ishlab kelmoqda.